text: Rød og blå i fælles valgkamp
  20 februar 2015 kl. 07.33
  Vejle skal være bedre repræsenteret i folketinget, mener et socialdemokratisk- og et Venstre-folketingsmedlem.
  Karen J. Klint, Socialdemokraterne, og Jens Ejner Christensen, Venstre, er gået i valgkamp.
  Selvom de to folketingsmedlemmer er uenige om meget, er de enige om én ting: Der er plads til flere folketingsmedlemmer fra Vejle, end der er nu.
  - Lige siden sidste valg har jeg været ked af, at kun DF og mit eget parti fik et medlem valgt til Folketinget fra Vejle. Vi er en af landets største kommuner, og det bør give valg til flere. Derfor håber jeg, vælgerne næste gang vil stemme mere personligt og sådan, at flere partier i Vejle bliver direkte repræsenteret i Folketinget, siger Karen J. Klint, der selv bor i Vejle.
  Og Jens Ejner Christensen:
  - Vi har masser at byde på i Vejle og mange gode erfaringer, som jeg tror Christiansborg vil kunne drage nytte af i det fremtidige lovgivningsarbejde. Bare se på vores væksttal. Det er langt fra alle steder i landet, man oplever det, siger Jens Ejner Christensen, der bor i Jelling.
  
  